چکردھر سوامی

**چکر دھر** (جنھیں **سروگیہ شری چکر دھر سوامی** یا **کنور ہری پال دیو** کے ناموں سے بھی پکارا جاتا ہے) ہندوستان کے ایک ہندو سنت اور فلسفی تھے جنھوں نے کرشن مت کے مہانوبھاؤ فرقے کی بنیاد رکھی۔ چکر دھر نے بھگوان کرشن کی عبادت کی تلقین کی اور بھکتی پر مبنی ایک ممتاز فلسفے کی تبلیغ کی۔ وہ ہندومت کے اندر دویت ویدانت فلسفے کے علم بردار تھے۔

چکر دھر نے ذات پات کی تفریق کو تسلیم نہیں کیا اور صرف گرھست اور تارکِ دنیا (سنیاسی) کے درمیان فرق کو ملحوظ رکھا۔ بعض مآخذ چکر پانی پربھو اور گووند پربھو کو مہانوبھاؤ عقائد کا بانی قرار دیتے ہیں، جبکہ چکر دھر کو وہ پہلا مبلغ گردانتے ہیں جنھوں نے مہانوبھاؤ کو بھکتی فلسفے کے ایک منظم مکتبِ فکر کی شکل دی۔ ان کے پیروکار چکر دھر کو کرشن کا اوتار مانتے ہیں۔ ان کے یومِ اوتار کی مناسبت سے بھادرپد شُکل دویتیہ کی تتھی کو تقاریب منعقد کی جاتی ہیں۔

## سوانح
چکر دھر کی ولادت گجرات (بھارت) کے شہر بھروچ میں ایک گجراتی سام ویدی برہمن خاندان میں ہوئی۔ ان کی سوانح عمری لیلا چرتر کے مطابق وہ گجرات کے ایک شاہی وزیر کے فرزند تھے۔ چکردھر نے چھوٹی عمر میں ہی سنیاس اختیار کر لیا اور زیارت کے لیے رامٹیک روانہ ہو گئے۔ اس سفر کے دوران میں انھوں نے موجودہ امراوتی ضلع کے مقام ردھاپور میں اپنے گرو گووند پربھو سے بیعت (دِکشا) حاصل کی۔ بارہ برس تک وہ وندھیا پہاڑ کے جنگلوں میں زہد و ریاضت میں مشغول رہے۔ روحانی بیداری کے بعد انھوں نے عام لوگوں میں "مہانوبھاؤ تتو گیان" کے نام سے نئے فلسفہ کی تبلیغ شروع کی۔ اگرچہ چکردھر کی مادری زبان گجراتی تھی، لیکن انھیں مراٹھی پر بھی مکمل دسترس حاصل تھی۔ چکر دھر نے معاشرے کے تمام طبقات میں میل جول رکھا اور اپنا فلسفہ لوگوں کی اپنی زبان میں موثر انداز میں بیان کیا۔ "لیلا چرتر" اس بات کی تصدیق کرتی ہے کہ وہ گجراتی اور مراٹھی کے ساتھ ساتھ فصیح سنسکرت بھی بولتے تھے۔ ان کا اسلوبِ بیان جامع اور معنی خیز تھا اور وہ اس بات پر زور دیتے تھے کہ ان کے شاگرد صرف مراٹھی میں لکھیں۔ یہی وجہ ہے کہ چکر دھر کی تعلیمات اور مہانوبھاؤ سمپردائے کا ذخیرہ مراٹھی ادب میں پایا جاتا ہے۔

## فلسفہ
چکر دھر کا فلسفہ زہد اور ترکِ دنیا پر مرکوز تھا۔ ان کی چہار جہتی تعلیمات یہ تھیں: عدم تشدد (اہنسا)، تجرد (برہم چریہ)، فقر (سنیاس) اور عقیدت (بھکتی)۔ انھوں نے عبادت کے لیے بھگوان کے مختلف پہلوؤں کی نشان دہی کی: نام، روپ (شکل)، سرگرمی، اعمال، مقام، کلمات (شروتی)، یادیں (اسمرتی) اور اوتار کا فضل۔ وہ بھگوان کی پانچ شکلوں کو برتر تسلیم کرتے تھے جنھیں "پنچ کرشن" کہا جاتا ہے: دتاتریہ، کرشن، چکر پانی، گووند پربھو اور خود چکر دھر۔

چکر دھر کے نزدیک بھگوان کے اعمال کو یاد کر کے بھکتی کی مشق کی جا سکتی ہے۔ نجات کے طالب کو چاہیے کہ وہ اپنا ملک، گاؤں اور رشتے دار قربان کر کے اپنی زندگی رب کے حضور پیش کر دے۔ انھوں نے اپنے شاگردوں کو یہ بھی سکھایا کہ انھیں کب، کہاں، کیسے اور کتنی بھیک مانگنی چاہیے۔ ان کی تعلیمات کا مرکزی نکتہ یہ تھا کہ "جسم کی بجائے روح کو محسوس کرو"۔ ایک فقیرانہ زندگی گزارتے ہوئے اور سخت زہد اختیار کرتے ہوئے عقیدت مند کو اس اصول پر عمل کرنا چاہیے کہ "خدا میرا ہے اور میں خدا کا ہوں"۔ ان کے ضابطۂ اخلاق کا نچوڑ پیروکاروں کے لیے اس قول میں پوشیدہ ہے: "اگر سر قلم بھی کر دیا جائے تب بھی جسم کو خدا کی عبادت کرنی چاہیے"۔

سخت سبزی خوری کی تعلیم دینے کے علاوہ مہانوبھاؤ فرقہ شراب نوشی سے منع کرتا ہے اور عدم تشدد کا درس دیتا ہے۔ یہ فرقہ سکھاتا ہے کہ کرشن ہی خدائے برتر ہیں؛ دیگر تمام دیوتا ان کی طاقتیں ہیں۔ مہانوبھاؤ کی کتابوں کے مطابق نروان (موکش) صرف کرشن کو واحد اور حتمی حقیقت تسلیم کرنے اور ان کی عبادت سے ہی حاصل کیا جا سکتا ہے، لہٰذا انسان کو دیگر طاقتوں کی پرستش اور ان میں لاشعوری طور پر ملوث ہونے سے گریز کرنا چاہیے۔ اس کی وضاحت یوں کی جا سکتی ہے کہ انسان کو تخلیق کی محبت پر قناعت کرنے کی بجائے خالق کی محبت میں سرشار ہونا چاہیے۔

## حوالہ جات

زمرہ:تیرہویں صدی کے ہندوستانی فلسفی
زمرہ:ذات پات کے مخالف فعالیت پسند
زمرہ:بھکتی تحریک
زمرہ:گجراتی شخصیات
زمرہ:ہندو سنیاسی
زمرہ:احیائے مذہب کی حامی ہندو شخصیات
زمرہ:ہندوستان کے ہندو روحانی گرو
زمرہ:ہندوستان کے سماجی مصلحین
زمرہ:مراٹھی زبان کے مصنفین
زمرہ:قرون وسطی کے ہندو مذہبی رہنما
زمرہ:ضلع بھروچ کی شخصیات
زمرہ:پیروکاروں کی جانب سے اوتار سمجھی جانے والی شخصیات
زمرہ:گجرات کے محققین